คปภ.คลอดประกันซูเปอร์คาร์
สมาคมประกันวินาศภัย ชง คปภ.คลอดกรมธรรม์ซูเปอร์คาร์ ให้ความคุ้มครองขั้นต่ำ 5 แสนบาท/คน
19 มี.ค. 2558

สมาคมประกันวินาศภัย ชง คปภ.คลอดกรมธรรม์ซูเปอร์คาร์ ให้ความคุ้มครองขั้นต่ำ 5 แสนบาท/คน
นายไพบูลย์ จิรายุวัฒน์ ประธานคณะกรรมการประกันภัยยานยนต์ สมาคมประกันวินาศภัยไทย เปิดเผยว่า ขณะนี้ทางสมาคมฯ อยู่ระหว่างจัดทำตัวกรมธรรม์ประกันภัยรถยนต์สมรรถนะสูงหรือซูเปอร์คาร์ เพื่อให้เกิดความชัดเจนเกี่ยวกับการรับประกันรถซูเปอร์คาร์มากขึ้น ซึ่งจะมีการกำหนดเงื่อนไขกรมธรรม์ประกันภัยและอัตราเบี้ยประกันภัยให้ตรงกับลักษณะของรถและการใช้รถยนต์สมรรถนะสูงโดยเฉพาะ และยังเป็นการรองรับกับความต้องการของผู้เอาประกันภัยที่มีเพิ่มขึ้น
“รถซูเปอร์คาร์ส่วนใหญ่จะเป็นรถนำเข้ามาจากต่างประเทศทั้งคัน เป็นรถที่มีการออกแบบเพื่อการใช้งานโดยมุ่งเน้นในด้านความเร็ว ตัวรถมีลักษณะสปอร์ต ใช้เทคโนโลยีการผลิตขั้นสูง รวมถึงกรณีที่รถเกิดความเสียหายต้องจัดซ่อมโดยผู้ผลิตรถยนต์หรือผู้ที่ได้รับมอบหมายจากผู้ผลิตรถยนต์นั้นๆ ซึ่งในบางกรณีอาจต้องส่งรถยนต์ไปจัดซ่อมในต่างประเทศหรือนำช่างผู้ชำนาญงานจากต่างประเทศเข้ามาเป็นผู้จัดซ่อม แตกต่างจากการซ่อมรถยนต์ทั่วไป สมาคมฯ จึงต้องทำให้ชัดเจนและจะเสนอเรื่องให้สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) พิจารณาอนุมัติต่อไป” นายไพบูลย์ กล่าว
อย่างไรก็ตาม ได้กำหนดคุณลักษณะเบื้องต้นสำหรับเกณฑ์การพิจารณารับประกันภัยไว้ เช่น ต้องเป็นรถยนต์ที่มีจำนวนประตูน้อยกว่า 4 ประตู มีเครื่องยนต์ขนาดตั้งแต่ 2,000 ซีซี ขึ้นไป เครื่องยนต์มีกำลังตั้งแต่ 250 แรงม้าขึ้นไป น้ำหนักรถน้อยกว่า 2,000 กิโลกรัม มีอัตราเร่ง 0-100 กิโลเมตร/ชั่วโมง ได้ภายในเวลา 5 วินาทีหรือน้อยกว่า มีความเร็วสูงสุด 250 กิโลเมตร/ชั่วโมง หรือมากกว่า และราคาขายในปีแรกจากผู้จัดจำหน่ายตั้งแต่ 5 ล้านบาทขึ้นไป
ทั้งนี้ จะให้ความคุ้มครองความรับผิดต่อความบาดเจ็บหรือมรณะของบุคคลภายนอก และความรับผิดต่อความบาดเจ็บหรือมรณะของผู้โดยสารในรถคันเอาประกันภัย โดยจำนวนขั้นต่ำที่บริษัทต้องรับประกันภัย 5 แสนบาท/คน และ 10 ล้านบาท/ครั้ง
นอกจากนี้ ทางสมาคมฯ จะพิจารณาถึงรูปแบบกรมธรรม์และความคุ้มครองใหม่สำหรับรถบรรทุกหัวลาก และรถยนต์ที่ใช้เทคโนโลยีสมัยใหม่อีกด้วย เพื่อให้สอดคล้องกับสถานการณ์ในปัจจุบันได้มากขึ้น เนื่องจากปัจจุบันเทคโนโลยีในการผลิตรถทุกประเภทมีการพัฒนาไปมาก ขณะที่รูปแบบกรมธรรม์เดิมยังไม่สอดคล้องกับสภาพความเป็นจริง ซึ่งหากสมาคมฯ ยังไม่ทำอะไรหรือแก้ไขปัญหาไม่ตรงจุด ก็อาจส่งผลกระทบต่อการแข่งขันได้ เมื่อถึงเวลาที่ต้องการเปิดเสรีอาเซียนหรือเออีซีมากขึ้น
นายไพบูลย์ กล่าวว่า สำหรับรถจักรยานยนต์ขนาดใหญ่หรือบิ๊กไบค์ที่กำลังได้รับความนิยมอยู่ในขณะนี้ ทางสมาคมฯ อยู่ระหว่างเก็บสถิติเพื่อใช้ประกอบในพิจารณากรมธรรม์ใหม่เช่นกัน